EUROPA-PARLAMENTETS AFGØRELSE af 10. april 1997 om decharge til Kommissionen for den økonomiske forvaltning af Den Syvende Europæiske Udviklingsfond for regnskabsåret 1995 (97/385/EF)

EUROPA-PARLAMENTET,

- der henviser til EF-traktaten,

- der henviser til den fjerde AVS-EØF-konvention (1),

- der henviser til status og regnskaber for Den Sjette og Syvende Europæiske Udviklingsfond for regnskabsåret 1995 (SEK(96)0989),

- der henviser til beretning fra Revisionsretten om revisionserklæring om den sjette og syvende Europæiske Udviklingsfonds aktiviteter i regnskabsåret 1995 med Kommissionens svar (C4-0109/97) (2),

- der henviser til Rådets henstilling af 17. marts 1997 (C4-0148/97),

- der henviser til betænkning fra Budgetkontroludvalget (A4-0121/97),

1. giver decharge til Kommissionen for den økonomiske forvaltning af Den Syvende Europæiske Udviklingsfond for regnskabsåret 1995 på grundlag af følgende beløb:

>TABELPOSITION>

>TABELPOSITION>

2. fremsætter sine bemærkninger i den beslutning, der ledsager denne afgørelse;

3. pålægger sin formand at sende denne afgørelse og beslutningen med bemærkningerne til Kommissionen, Rådet, Revisionsretten, Den Europæiske Investeringsbank og Den Paritetiske Forsamling AVS-EU samt at sørge for, at de offentliggøres i De Europæiske Fællesskabers Tidende (L-udgaven).

Generalsekretær

Julian PRIESTLEY

Formand

José María GIL-ROBLES

(1) EFT nr. L 229 af 17. 8. 1991.

(2) EFT nr. C 395 af 31. 12. 1996, s. 87 og 93.

BESLUTNING med bemærkningerne til afgørelserne om decharge til Kommissionen for den økonomiske forvaltning af Den Sjette og Syvende Europæiske Udviklingsfond for regnskabsåret 1995

EUROPA-PARLAMENTET,

- der henviser til EF-traktatens artikel 137 og 206,

- der henviser til artikel 73 og 77 i finansforordningerne for henholdsvis Den Sjette og Syvende Europæiske Udviklingsfond, i henhold til hvilken Kommissionen træffer enhver hensigtsmæssig foranstaltning til at tage bemærkningerne til decharge-afgørelserne til følge,

- der henviser til betænkning fra Budgetkontroludvalget (A4--0121/97),

Integrering af EUF i budgettet

1. tilslutter sig fortsat den grundlæggende opfattelse af De Europæiske Udviklingsfonde som multilateral udviklingsbistand, idet dette er den mest effektive og retfærdige måde, hvorpå der kan ydes langsigtet strukturel udviklingsbistand; konstaterer i den forbindelse, at de nuværende regler vedrørende finansieringen af EUF ikke er i overensstemmelse med denne tanke og ikke vil være det, før fondene integreres i fællesskabsbudgettet;

2. glæder sig over det forslag, Kommissionen har forelagt på regeringskonferencen om at ophæve erklæring nr. 12 om Den Europæiske Udviklingsfond i bilaget til EF-traktaten, og betragter det som et klart skridt hen imod integreringen af EUF i budgettet; opfordrer Kommissionen til at forelægge konkrete forslag herom inden udgangen af 1997 inden for rammerne af de forestående forhandlinger om revisionen af de finansielle overslag;

3. konstaterer, at den demokratiske kontrol, det skal gennemføre over for Kommissionen, for så vidt angår forvaltningen af EUF, fortsat undergraves af det retsgrundlag, med hvilket EUF gennemføres; mener imidlertid, at der skal sikres en videst mulig løbende kontrol med gennemførelsen af EUF, og at det derfor ikke alene bør være til hinder for at give decharge for regnskabsåret 1995;

4. konstaterer, at Europa-Parlamentet blev anmodet om at afgive udtalelse om finansforordningen for ottende EUF; mener at Parlamentet først bør afgive udtalelse om dette forslag, når det relevante retsgrundlag er blevet klarlagt;

Budgettets gennemførelse

5. opfordrer på ny Kommissionen til at indføre bestemmelser, der gør det muligt, i tilfælde hvor bevillinger til nationale eller regionale indikativprogrammer, som ikke er blevet anvendt inden for en nærmere fastlagt periode, efter at de er blevet overført til efterfølgende Europæiske Udviklingsfonde, at omfordele disse til ikke-programmerbare bistandsprogrammer;

Strukturtilpasning

6. understreger, at det fortsat er vigtigt, at princippet om demokrati respekteres som en forudsætning for at yde bistand under strukturtilpasningsfaciliteten, samt at det er af afgørende betydning, at Fællesskabet træffer alle tænkelige foranstaltninger for at mildne de alvorlige negative sociale følger af strukturreformer;

7. opfordrer Kommissionen til i samråd med Bretton Woods-institutionerne og andre bidragydere at fastsætte færre, mere klare og mere realistiske betingelser for strukturtilpasningsstøtten; mener, at disse betingelser og kriterier skal gælde alment, objektivt og på samme grundlag for alle modtagerlande; erkender dog, at Kommissionen inden for rammerne af disse betingelser skal have mulighed for at reagere fleksibelt på udviklingen i AVS-staterne;

8. opfordrer samtidig Kommissionen til i stadig større udstrækning at koncentrere EUF-midlerne til strukturtilpasningsstøtte på lande, der som følge af deres indenrigspolitik er i stand til at udnytte denne bistand, og derved indstille bistanden til lande, der ikke er i stand eller villige til at føre en sådan politik;

9. opfordrer Kommissionen til i højere grad at bestræbe sig på, i overensstemmelse med bestemmelserne, at anvende de tildelte midler på de mest ugunstigt stillede befolkninger og de sektorer, der skal støttes, på den mest retfærdige måde, så der kan sikres en mere effektiv fordeling (basisuddannelse, sundhedssektor);

10. opfordrer Kommissionen til ikke blot at finansiere støtteprojekter, men til også at overvåge disse projekter frem til den endelige iværksættelse;

Revisionserklæring

11. glæder sig over, at Revisionsrettens revisionserklæring er utvetydigt positiv, hvilket er et markant fremskridt i forhold til situationen i 1994; konstaterer dog, at Revisionsretten på ny erklærer, at det retsgrundlag, med hvilket EUF gennemføres, truer en forsvarlig økonomisk forvaltning på flere områder;

Delegationer

12. anerkender, at det er nødvendigt at fordele midlerne til den stedlige repræsentation mellem Fællesskabets forskellige eksterne programmer; ser dog ikke endnu nogen klar, global og sammenhængende metode, efter hvilken det kan fastslås, hvilke delegationer der er nødvendige for bestemte opgaver.